|  |  |
| --- | --- |
|  | |
| Seletuskiri Hiiumaa Vallavalitsuse korralduse „Eratee avalikuks kasutamiseks määramise menetluse algatamine (Sauna tänav, Vahtrepa küla)“ juurde |  |
|  | |
|  | |

**Hiiumaa Vallavalitsuse korraldusega** algatatakse eratee avalikuks kasutamiseks määramise menetlus Purje kinnistul asuva Sauna tänav (tee number 6390292) tee osale.

Hiiumaa Vallavolikogu 15.04.2021 määruse nr 123 „Erateede avalikuks kasutamiseks määramise kord“ (*edaspidi Kord*) § 3 lg 4 punkt 2 sätestab, et erateed saab määrata avalikuks kasutamiseks, kui eratee lõik moodustab osa jätkuvast avalikult kasutatava tee marsruudist.

Sauna tänav tee osas on Pühalepa Vallavalitsus sõlminud 2013. aastal eratee avaliku kasutamise lepingud Kallaste kinnistu (katastritunnus 63902:001:1121), Veotee kinnistu (katastritunnus 63902:001:0523), Tõnise kinnistu (katastritunnus 63902:001:0617), Lauka kinnistu (katastritunnus 63902:001:0143), Leika kinnistu (katastritunnus 63902:001:0145) omanikega.

Laasma tee (tee number 6390294) osas on Pühalepa Vallavalitsus sõlminud 2013 aastal eratee avaliku kasutamise lepingud Lauka kinnistu (katastritunnus 63902:001:0143), Lepiku kinnistu (katastritunnus 63902:001:4690), Laasma kinnistu (katastritunnus 63902:001:4530) omanikega.

Purje kinnistul asuvat Sauna tänava teelõiku kasutavad juurdepääsuna 6 majapidamist. Lisaks olemasolevatele elamutele on Sauna tänav ja Laasma tee ligipääs riigiomandis oleva Kärdla metskond 175 (katastritunnus 63902:001:0725) kinnistule, mille volitatud asutus on Riigimetsa Majandamise Keskus. Riigimetsa Majandamise Keskus kinnitas, et Kärdla metskond 175 kinnistu on valdavalt kaetud maarendilepinguga, mille eesmärgiks on poollooduslike koosluste hooldamine (karjatamine ja niitmine). See tähendab, et Sauna tänav teed kasutatakse regulaarselt ka Kärdla metskonna kinnistule ligipääsuks.

Pühalepa Vallavolikogu 25.03.2008 otsusega nr 268 on kehtestatud Mäeveeru kinnistu detailplaneering. Detailplaneering näeb ette planeeringualale kolm elamukrunti. Ühele elamukrundile on elamu püstitatud, teisel krundil ehitustegevus käib ja kolmandal krundil ei ole ehitustegevust alustatud. Planeeringuala hõlmab osaliselt ka Sauna tänav teed (teelõik, mis hetkel asub Purje kinnistul), mis on planeeringu põhijoonisel märgitud planeeritavaks avaliku kasutusega erateeks.

Korra § 4 lg 1 sätestab, et eratee avalikuks kasutuseks määramise menetluse algatab Hiiumaa Vallavalitsus omal initsiatiivil või huvitatud isiku taotluse põhjal. Hiiumaa Vallavalitsuse poole on pöördunud inimesed, kes kasutavad Purje kinnistul asuvat Sauna tänav teelõiku oma majapidamistele ligipääsuks, palvega Hiiumaa vallal alustada eelpool nimetatud Sauna tänav teelõigu avaliku kasutamise menetlust.

Korra § 4 lg 2 p 1 sätestab, et eratee avalikuks kasutuseks määramine võib toimuda kas kinnisasja avalikes huvides omandamise seaduses sätestatud korras sundvalduse seadmise teel, mis on halduskatiga seatav avalik- õiguslik kitsendus, mille kohta ei kanta märget kinnistusraamatusse, kuid kehtib kinnisasja igakordse omaniku suhtes või kokkuleppel teealuse maa kinnisasja omanikuga, kusjuures sõlmitakse notariaalne piiratud asjaõiguse leping, mille kohane märge kantakse kinnistusraamatusse ja see kehtib kinnisasja igakordse omaniku suhtes.

Hiiumaa Vallavalitsus saatis 07.08.2025 kirja nr 9-7/1947, milles teavitas Purje kinnistu omanikke, et soovib algatada Vahtrepa külas Purje kinnistul asuva eratee, Sauna tänav, avalikuks kasutamiseks määramise menetlust ja Purje kinnistule isikliku kasutusõiguse seadmist Hiiumaa valla kasuks. Kirjale oli lisatud tutvumiseks Hiiumaa Vallavalitsuse korraldus „Eratee avalikuks kasutamiseks määramise menetluse algatamine ja isikliku kasutusõiguse seadmise tingimuste määramine (Purje kinnistu, Vahtrepa küla)“ eelnõu ja koormatava maa-ala plaan.

Purje kinnistu omanikud vastasid 07.08.2025 ja 12.08.2025 saadetud e-kirjadega, et ei nõustu Hiiumaa Vallavalitsuse poolt saadetud korralduse eelnõuga.

Tulenevalt eeltoodud asjaoludest alustab Hiiumaa Vallavalitsus Sauna tänav eratee avalikuks kasutamiseks määramise menetlust.

Eelnõu ja seletuskirja koostas

Merilin Kaevandes

Hiiumaa Vallavalitsuse

maaspetsialist

30.09.2025